Selters (Taunus) is 'n nedersetting in die administratiewe distrik Limburg-Weilburg van die Duitse deelstaat Hesse. Die munisipaliteit is in 1974 as gevolg van administratiewe hervormings in Hesse deur die samesmelting van vier dorpe gevorm - Niederselters (wat ná die samesmelting as administratiewe setel dien), Eisenbach, Münster en Haintchen. Die geskiedenis van Niederselters strek meer as 1200 jaar terug. Die dorp word veral verbind met sy mineraalwaterbron en die befaamde mineraalwater wat hier gebottel en na alle wêrelddele uitgevoer word. In Duitsland het mineraalwater uit dié bron so gewild geraak dat die dorpsnaam Selters as 'n sinoniem vir mineraalwater gebruik word. Die terme selters of selterswater is ook in baie ander tale oorgeneem. Die eerste gedokumenteerde verwysing na die mineraalwaterbron as Seltersbron dateer van 1536, terwyl die eerste afbeeldings uit die 18de eeu oorgelewer is. Die oudste verwysings na die dorpsnaam kom egter reeds in die hoë middeleeue voor. Dokumente, wat in die kloosters van Lorsch en Fulda ontstaan het, noem die plek Seltrisa of Saltrissa. Die etimologiese betekenis daarvan dui daarop dat die mineraalwaterbron reeds in die regeringstyd van Karel die Grote bekendgestaan het.